សេរីភាព​សារព័ត៌មាន​នៅ​អាហ្វ្រិក​ខាងលិច​ស្ថិត​ក្នុង​ហានិភ័យ​ក្នុង​អំឡុងពេល​មាន​ជំងឺ​កូវីដ១៩
មូលនិធិ​នេះ​ក៏​បាន​ពិនិត្យ​ទៅ​លើ​ការ​អះអាង​នៅ​លើ​ប្រព័ន្ធ​ផ្សព្វផ្សាយ​អំពី​ជំងឺ​រាតត្បាត​នេះ​ ហើយបាន​អំពាវនាវ​ឲ្យ​អ្នកសារព័ត៌មាន​បញ្ជាក់​ការ​ពិត​មុននឹង​ចេញ​ផ្សាយ​ព័ត៌មាន​ ដើម្បី​បញ្ឈប់​ការ​ផ្សព្វផ្សាយ​ព័ត៌មាន​មិនពិត។
អាក្រា — សេរីភាពសារព័ត៌មាននៅតំបន់អាហ្វ្រិកខាងលិចមានភាពប្រសើរឡើងចាប់តាំងពីទសវត្សរ៍១៩៩០មក ខណៈលទ្ធិប្រជាធិបតេយ្យបានចាក់ឫសនៅតំបន់នោះ។ ក៏ប៉ុន្តែចាប់តាំងពីការរាតត្បាតនៃជំងឺកូវីដ១៩បានចាប់ផ្តើមឡើង ក្រុមសេរីភាពសារព័ត៌មានបានថ្លែងថា កងកម្លាំងសន្តិសុខបានធ្វើបាបអ្នកកាសែតដែលរាយការណ៍អំពីការផ្ទុះឡើងនៃជំងឺនេះនៅក្នុងប្រទេសហ្គាណា នីហ្សេរីយ៉ា សេណេហ្គាល់ សៀរ៉ាឡេអូន និងបណ្តាប្រទេសដទៃទៀត។ លោក Muheeb Saeed នៃមូលនិធិប្រព័ន្ធផ្សព្វផ្សាយរបស់តំបន់អាហ្វ្រិកខាងលិចថ្លែងថា ឧបករណ៍ប្រើប្រាស់របស់ក្រុមអ្នកសារព័ត៌មានក៏ត្រូវបានគេរឹបអូសឬកម្ទេចចោល។ លោក Saeed ថ្លែងថា៖ «ការវាយប្រហារយ៉ាងសាហាវទៅលើអ្នកកាសែតដែលរាយការណ៍អំពីជំងឺរាតត្បាតនេះបានប៉ះពាល់ដល់ទឹកចិត្តរបស់បុគ្គលិកប្រព័ន្ធផ្សព្វផ្សាយ និងប៉ះពាល់ដល់ការរួមចំណែករបស់អ្នកកាសែតដើម្បីកាត់បន្ថយការរីករាលដាលនៃជំងឺនេះ។ អ្នកយកព័ត៌មានមានអារម្មណ៍ថា វិស័យរបស់ពួកគេត្រូវគេព្រួតវាយប្រហារ ដែលនេះមិនមែនជាសញ្ញាល្អសម្រាប់វិស័យមួយដែលមានតួនាទីជាវេទិកាអប់រំ ជូនដំណឹង និងផ្តល់ព័ត៌មានមិនលម្អៀងដល់ប្រជាពលរដ្ឋអំពីបញ្ហាកូវីដ១៩នេះ»។ មូលនិធិនេះក៏បានពិនិត្យទៅលើការអះអាងនៅលើប្រព័ន្ធផ្សព្វផ្សាយអំពីជំងឺរាតត្បាតនេះ ហើយបានអំពាវនាវឲ្យអ្នកសារព័ត៌មានបញ្ជាក់ការពិតមុននឹងចេញផ្សាយព័ត៌មាន ដើម្បីបញ្ឈប់ការផ្សព្វផ្សាយព័ត៌មានមិនពិត។ លោក Jonathan Rozen នៃអង្គការគណៈកម្មាធិការដើម្បីការពារអ្នកសារព័ត៌មានដែលមូលដ្ឋាននៅញូវយ៉ក បានថ្លែងថា លោកក៏បានពិនិត្យទៅលើការវាយប្រហារលើអ្នកសារព័ត៌មាននៅក្នុងតំបន់អាហ្វ្រិកខាងលិច នៅក្នុងអំឡុងពេលមានជំងឺរាតត្បាតនេះ។ លោកបានថ្លែងថា រដ្ឋាភិបាលនានាកំពុងប្រើប្រាស់ការចោទប្រកាន់ថា ប្រព័ន្ធផ្សព្វផ្សាយព័ត៌មានថាបានផ្សាយព័ត៌មានមិនពិតពាក់ព័ន្ធនឹងជំងឺកូវីដ១៩ ដើម្បីយកទៅបង្ក្រាបលើសេរីភាពសារព័ត៌មាន។ លោកបានថ្លែងថាពីទីក្រុងញូវយ៉ក តាមរយៈកម្មវិធីផ្ញើសារមួយថា៖ «បច្ចុប្បន្ននេះដែលក្រុមអាជ្ញាធរកំពុងទប់ស្កាត់ព័ត៌មានមិនពិតពាក់ព័ន្ធនឹងជំងឺកូវីដ១៩ មានការព្រួយបារម្ភកាន់តែខ្លាំងថា ច្បាប់ឬច្បាប់គ្រាអាសន្នដែលរួមបញ្ចូលការចាត់ទុកការផ្តល់ព័ត៌មានមិនពិតជាបទឧក្រិដ្ឋនោះ ប្រហែលត្រូវបានប្រើប្រាស់ប្រឆាំងនឹងអ្នកសារព័ត៌មាន»។ គណៈកម្មាធិការនេះក៏បានលើកឡើងពីឧទាហរណ៍មួយចំនួនដែលក្រុមអ្នកសារព័ត៌មានត្រូវបានចាប់ខ្លួនឬឃុំខ្លួន ខណៈពេលរាយការណ៍ព័ត៌មានអំពីការរាតត្បាតនៃជំងឺកូវីដ១៩នៅក្នុងប្រទេសហ្គាណា នីហ្សេ នីហ្សេរីយ៉ា និងសៀរ៉ាឡេអូន។ ទោះជាយ៉ាងនេះក្តី តំបន់មួយចំនួននៅក្នុងតំបន់អាហ្វ្រិកខាងលិចក៏មានភាពប្រសើរជាងមុនផងដែរ។ ប្រទេសហ្គំប៊ីធ្លាប់ជាកន្លែងដែលមានការបំពានលើអ្នកកាសែតខ្លាំង ក្រោមការគ្រប់គ្រងរបស់មេដឹកនាំផ្តាច់ការដ៏យូរអង្វែងលោក Yahya Jammeh។ លោក Sheriff Bojang Jr. អ្នកកាសែតជនជាតិហ្គំប៊ីបានរត់ភៀសខ្លួនពីការចាប់ខ្លួនហើយនិរទ្ទេសខ្លួននៅក្នុងប្រទេសសេណេហ្គាល់ ទីដែលលោកបានរស់នៅអស់រយៈពេលជិតមួយទសវត្សរ៍ទៅហើយ រហូតដល់លោក Yahya Jammeh ត្រូវបានបង្ខំឲ្យចុះចេញពីតំណែងកាលពីឆ្នាំ២០១៧ ដោយសារតែសម្ពាធរបស់អន្តរជាតិ។ លោក Bojang បានវិលត្រឡប់ទៅកាន់ប្រទេសហ្គំប៊ីវិញ ហើយបានក្លាយជាប្រធានសហព័ន្ធអ្នកសារព័ត៌មានប្រទេសហ្គំប៊ី ដែលធ្វើការជាមួយនឹងក្រុមមន្ត្រីដើម្បីការពារសេរីភាពអ្នកសារព័ត៌មាន រួមបញ្ចូលទាំងការរាយការណ៍ពីជំងឺកូវីដ១៩ផងដែរ។ ថ្លែងពីប្រទេសហ្គំប៊ីតាមកម្មវិធីផ្ញើសារមួយ លោក Bojang ថ្លែងថា សហជីពរបស់លោកបានប្រតិកម្មភ្លាមៗ នៅពេលដែលក្រុមមន្ត្រីបានគំរាមកំហែងអ្នកកាសែតដែលធ្វើការស៊ើបអង្កេតទៅលើមជ្ឈមណ្ឌលដែលដាក់មនុស្សនៅដាច់ដោយឡែកមួយកន្លែង។ លោក Bojang ថ្លែងថា៖«យើងមានអារម្មណ៍ថា ការគំរាមកំហែងរបស់ប្រធានមជ្ឈមណ្ឌលនោះមិនសមស្រប ហើយពិតណាស់វាជាការវាយប្រហារទៅលើសេរីភាពសារព័ត៌មាន។ ហើយយើងបានចូលរួមជាមួយនឹងរដ្ឋាភិបាល ហើយបន្ទាប់មកការគំរាមកំហែងនោះមិនអាចកើតមានឡើងបាននោះទេ ក្រុមអ្នកសារព័ត៌មានក៏បន្តធ្វើការរបស់ពួកគេដោយគ្មានការធ្វើបាបទៀត»។ ក្រោមការគ្រប់គ្រងរបស់លោក Jammeh ក្រុមសេរីភាពសារព័ត៌មានបានចងក្រង(ឯកសារ)អំពីសំណុំរឿងនានាដែលអ្នកកាសែតត្រូវបានធ្វើទារុណកម្ម ត្រូវបានចាប់ខ្លួនដោយខុសច្បាប់ ត្រូវបាត់ខ្លួនដោយបង្ខំ និងសូម្បីតែត្រូវបានសម្លាប់ផងដែរ៕